b"\n_START_ARTICLE_\nResposta irada\n_START_PARAGRAPH_\nEn inform\xc3\xa0tica, una resposta irada, o l'anglicisme flame o flaming (literalment \xc2\xabflamarada\xc2\xbb, \xc2\xabencendre's d'ira\xc2\xbb), \xc3\xa9s un missatge entre usuaris d'Internet amb intenci\xc3\xb3 provocadora per desencadenar baralles dial\xc3\xa8ctiques irades. Com a derivats, un flamer \xc3\xa9s un provocador i flamewar \xc3\xa9s una baralla a la xarxa._NEWLINE_El flame normalment es produeix en contexts interactius com ara un f\xc3\xb2rum, un grup de discussi\xc3\xb3, un xat o fins i tot per correu electr\xc3\xb2nic. T\xc3\xadpicament s\xc3\xb3n respostes irades a missatges d'altres usuaris sense cap prop\xc3\xb2sit constructiu, d'aclarir una discussi\xc3\xb3 o persuadir els altres. De vegades, els flamers actuen intentant reafirmar la seva autoritat o superioritat. En altres ocasions, un flamer \xc3\xa9s simplement alg\xc3\xba que creu que t\xc3\xa9 l'\xc3\xbanica opini\xc3\xb3 v\xc3\xa0lida i acaba fent atacs personals als qui mostren desacord. Sovint el flaming es produeix per missatges irats o insultants fets per gent molt sensible en un tema determinat. Les reaccions poden acabar en una baralla dial\xc3\xa8ctica (flamewar). Altres prefereixen ignorar-les deixant que un es desfogui."